DECIZIA COMISIEI
din 4 aprilie 2007
privind publicarea referinței standardului EN 71-1:2005 „Siguranța jucăriilor - Partea 1: proprietăți mecanice și fizice” referitor la cerințele tehnice aplicabile jucăriilor tip proiectile cu ventuză ca zonă de impact, în conformitate cu Directiva 88/378/CEE privind siguranța jucăriilor
[notificată cu numărul C(2007) 1460]
(Text cu relevanță pentru SEE)
(2007/224/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 88/378/CEE a Consiliului din 3 mai 1988 privind apropierea legislațiilor statelor membre cu privire la siguranța jucăriilor (1), în special articolul 6 alineatul (1) al doilea paragraf,
având în vedere avizul Comitetului permanent, înființat prin articolul 5 din Directiva 98/34/CE a Parlamentului European și a Consiliului din 22 iunie 1998 de stabilire a procedurii pentru furnizarea de informații în domeniul standardelor și reglementărilor tehnice și al normelor privind serviciile societății informaționale (2), astfel cum a fost modificată prin Directiva 98/48/CE (3) (Comitetul pentru standarde și reglementări tehnice),
întrucât:
(1)
Articolul 2 din Directiva 88/378/CEE prevede că jucăriile trebuie introduse pe piață numai în cazul în care nu periclitează siguranța și/sau sănătatea utilizatorilor sau a unor terțe persoane atunci când sunt folosite conform destinației sau într-un mod previzibil, având în vedere comportamentul normal al copiilor.
(2)
În conformitate cu articolul 5 alineatul (1) al doilea paragraf din Directiva 88/378/CEE, se presupune că jucăriile îndeplinesc cerințele esențiale de siguranță menționate la articolul 3 din respectiva directivă în cazul în care sunt conforme cu acele standarde naționale aplicabile care transpun standardele armonizate ale căror numere de referință au fost publicate în Jurnalul Oficial al Comunităților Europene.
(3)
În conformitate cu articolul 5 alineatul (1) al doilea paragraf din Directiva 88/378/CEE, statele membre trebuie să publice numerele de referință ale standardelor naționale care transpun standardele armonizate ale căror numere de referință au fost publicate în Jurnalul Oficial al Comunităților Europene.
(4)
Comitetul European pentru Standardizare (CEN), în aplicarea mandatului primit de la Comisie, a elaborat și a adoptat la 15 iulie 1998 standardul armonizat EN 71-1:1998 „Siguranța jucăriilor - Partea 1: proprietăți mecanice și fizice”, ale cărui referințe au fost publicate pentru prima dată în Jurnalul Oficial al Comunităților Europene din 28 iulie 1999 (4).
(5)
La 19 septembrie 2005, Comitetul European pentru Standardizare a adoptat standardul EN 71-1:2005 „Siguranța jucăriilor - Partea 1: proprietăți mecanice și fizice”, care este o versiune consolidată a standardului armonizat EN 71-1:1998 și a celor 11 modificări ale acestuia.
(6)
În conformitate cu articolul 6 alineatul (1) din Directiva 88/378/CEE, autoritățile spaniole au formulat o obiecție oficială cu privire la cerințele prevăzute de standardul EN 71-1:2005 referitoare la jucăriile tip proiectile cu ventuză ca zonă de impact, destinate copiilor în vârstă de peste trei ani. Autoritățile spaniole pretind că acest standard nu prevede o protecție suficientă în ceea ce privește jucăriile tip proiectile destinate copiilor în vârstă de peste trei ani. Conform autorităților spaniole, un copil în vârstă de peste trei ani ar putea desprinde o ventuză de proiectil aplicând o forță mai mare decât forța de 60 N stabilită în clauza 8.4.2.3 „test pentru componentele de protecție”.
(7)
Standardul EN 71-1:2005 prevede diferite cerințe referitoare la jucăriile cu ventuză, în funcție de vârsta copilului. În ceea ce privește jucăriile cu ventuză, destinate copiilor cu vârsta sub trei ani, standardul prevede că „testul de tensiune” trebuie efectuat prin aplicarea unei forțe de întindere de 50 N (în cazul în care cea mai mare dimensiune accesibilă este de 6 mm sau mai puțin) sau de 90 N (în cazul în care cea mai mare dimensiune accesibilă este mai mare de 6 mm). În ceea ce privește jucăriile tip proiectile cu ventuză ca zonă de impact, destinate copiilor în vârstă de peste trei ani, standardul prevede la clauza 4.17.1 litera (b) că materialele elastice folosite ca suprafețe de impact nu trebuie să se desprindă atunci când sunt testate conform clauzei 8.4.2.3 (test de tensiune, componente de protecție). Testul de tensiune pentru componentele de protecție, menționat la clauza 8.4.2.3, este efectuat prin aplicarea unei forțe de 60 N.
(8)
Comisia a fost informată despre mai multe accidente cauzate de jucării tip proiectile cu ventuză ca suprafață de impact, destinate copiilor în vârstă de peste trei ani. În 1997, un copil suedez în vârstă de 9 ani a murit sufocat după ce a dus la gură și a inhalat din greșeală capătul unei ventuze. Două alte cazuri mortale au avut loc în Regatul Unit. În plus, Comisia a fost informată despre opt cazuri mortale înregistrate în Statele Unite. Mai recent, în luna august 2005, autoritățile spaniole au informat Comisia despre accidentul mortal al unui copil în vârstă de patru ani, cauzat de o jucărie tip arc cu săgeată cu ventuză.
(9)
Ventuzele montate la capătul jucăriilor tip proiectile sunt destinate să fixeze proiectilul de o suprafață. Lipirea și dezlipirea proiectilelor implică supunerea ventuzelor la o tensiune repetată. În afară de aceasta, copii în vârstă de peste trei ani deseori duc ventuzele la gură pentru a le umezi înainte de a le lipi pe o suprafață. Dacă ventuza nu este prinsă corect de jucărie, există teama că se poate desprinde în timpul utilizării normale și previzibile. Dacă ventuza se desprinde și intră în întregime în gură, ea poate bloca respirația în partea posterioară a gurii și partea superioară a gâtului, provocând asfixierea.
(10)
Pe baza acestor constatări, statele membre consideră că de aceeași protecție trebuie să beneficieze atât copiii în vârstă de peste trei ani, cât și copiii cu vârsta sub trei ani. Astfel, ventuzele folosite ca suprafețe de impact la jucăriile tip proiectile destinate copiilor în vârstă de peste trei ani nu trebuie să se desprindă atunci când sunt supuse cel puțin testelor relevante prevăzute la clauza 5.13 litera (b) din standardul EN 71-1:2005, în special „testului de torsiune” (clauza 8.3) și „testului de tensiune, general” (clauza 8.4.2.1).
(11)
În consecință, pe baza informațiilor transmise de autoritățile spaniole, de celelalte autorități naționale și de Comitetul pentru standarde și reglementări tehnice, Comisia consideră că standardul EN 71-1:2005 prezintă neajunsuri în ceea ce privește cerințele tehnice referitoare la jucăriile tip proiectile cu ventuză ca zonă de impact, destinate copiilor în vârstă de peste trei ani.
(12)
În așteptarea revizuirii standardului, pentru a păstra siguranța și certitudinea juridică, publicarea în Jurnalul Oficial al Uniunii Europene a referinței standardului trebuie, prin urmare, să fie însoțită de o avertizare corespunzătoare.
(13)
În absența unui standard care să acopere riscurile mai sus menționate și în conformitate cu articolul 5 alineatul (2) din Directiva 88/378/CEE, statele membre trebuie să presupună că jucăriile mai sus menționate îndeplinesc cerințele esențiale de siguranță numai dacă sunt însoțite de un certificat de examinare CE de tip, emis de un organism notificat, iar conformitatea lor cu modelul aprobat a fost certificată prin aplicarea mărcii CE,
ADOPTĂ PREZENTA DECIZIE:
Articolul 1
În cazul jucăriilor tip proiectile cu ventuză, destinate copiilor în vârstă de peste trei ani, standardul EN 71-1:2005 „Siguranța jucăriilor - Partea 1: proprietăți mecanice și fizice”, astfel cum a fost adoptat de Comitetul European pentru Standardizare (CEN) la 19 septembrie 2005, nu îndeplinește cerințele esențiale de siguranță menționate la articolul 3 din Directiva 88/378/CEE, în special la anexa II.II.1 litera (e), în ceea ce privește clauza 4.17.1 litera (b).
Articolul 2
Publicarea în Jurnalul Oficial al Uniunii Europene a referinței standardului EN 71-1:2005 „Siguranța jucăriilor - Partea 1: proprietăți mecanice și fizice” este însoțită de următoarea avertizare suplimentară:
„În cazul jucăriilor tip proiectile cu ventuză ca zonă de impact, cerința prevăzută la clauza 4.17.1 litera (b), conform căreia testul de tensiune este efectuat conform clauzei 8.4.2.3, nu acoperă riscul de asfixiere prezentat de aceste jucării.”
Articolul 3
O avertizare identică aceleia prevăzute în articolul 2 din prezenta decizie însoțește trimiterea la un standard național care transpune standardul EN 71-1:2005 „Siguranța jucăriilor - Partea 1: proprietăți mecanice și fizice”, care trebuie publicat de statele membre în conformitate cu articolul 5 alineatul (1) al doilea paragraf din Directiva 88/378/CEE.
Articolul 4
Prezenta decizie se adresează statelor membre.
Adoptată la Bruxelles, 4 aprilie 2007.